b'\n_START_ARTICLE_\nTone\n_START_PARAGRAPH_\nEn tone er den menneskelige opfattelse af en lyds frekvens. N\xc3\xa5r toner sammens\xc3\xa6ttes kaldes det musik. En tone best\xc3\xa5r i musikalsk sammenh\xc3\xa6ng af en grundfrekvens og dens overtoner, hvis frekvens er (eller tiln\xc3\xa6rmet) heltalsmultiplum af grundtonen, dette giver til sammen tonens klang._NEWLINE_Toner frembringes for det meste som sang eller med et stemt instrument, der enten bliver p\xc3\xa5virket af slag, luft eller gnidninger._NEWLINE_En systematisk sammens\xc3\xa6tning af toner er en r\xc3\xa6kke n\xc3\xa6rliggende toner, der er opsat i skalaer. Det er definitionen p\xc3\xa5 de toner musikerne skal holde sig indenfor, for at musikken skal lyde godt iflg. den musiske stil. Tonerne bliver gerne spillet med en tilh\xc3\xb8rende rytme._NEWLINE_En stamtone er en tone, der kan angives uden fortegn._NEWLINE_Stamtonerne er c, d, e, f, g, a og h._NEWLINE_I den vestlige musik bruges 12 toner som grundtoner:_NEWLINE_C, Cis, D, Dis, E, F, Fis, G, Gis, A, Ais, H._NEWLINE_I middelalderen benyttede man en metode til ind\xc3\xb8vning af stamtonerne. Denne metode bruges stadig i dag og synges som: Do, Re, Mi, Fa, Sol, La, Si, Do (C, D, E, F, G, A, H, C). N\xc3\xa5r man synger "Sol", synges det som "So", alts\xc3\xa5 man undlader at synge l\'et, da den efterf\xc3\xb8lgende tone (A) starter med L (La). N\xc3\xa5r stamtonerne synges slutter man igen p\xc3\xa5 C (oktav). _NEWLINE_Denne ind\xc3\xb8vningsmetode kaldes Solmisation.'